Stabæk-leder Lars Hjorth mener at Odd-trener Dag-Eilev Fagermo må tåle å få verbal kjeft fra supporterne.

– Jeg har stor respekt for alle trenerne i eliteserien, men er det en som ber om juling, så er det Dag-Eilev Fagermo, sier daglig leder i Stabæk Fotball, Lars Hjorth.

Han sier at han ikke forsvarer språkbruken til Stabæk-supporterne etter kampen mellom Odd og Stabæk, men at han forstår hvorfor de reagerer.

LES OGSÅ: – Vi regner med at han blir i Stabæk

Viste knyttneven

– Dag-Eilev Fagermo viste knyttneven til våre supportere etter kampen, og da må han også tåle at han får litt tilbake. Og at det kanskje er en annen supporterkultur i Stabæk og andre klubber, enn det er i Skien, sier Hjorth.

LES OGSÅ: Utelukker ikke Stabæk-salg

Det var etter søndagens eliteserieoppgjør på Nadderud, der Odd slo Stabæk 2-1, at det kokte over for noen hver. Ved garderobeutgangen på baksiden av hovedtribunen, ble Odd-trener Dag-Eilev Fagermo hetset av flere Stabæk-supportere som hadde samlet seg. Politiet kom til stedet for å sikre at Odd-bussen kunne reise til Skien uten problemer.

Blant annet ropte Stabæk-supporterne «Hater, hater, hater Fagermo», ifølge en video som TV2 publiserte.

– Eliteserien en sirkusarena

Hjorth sier at Dag-Eilev Fagermo nærmest ber om å bli hetset av supportere.

– Fagermo har jo en tendens til å fortelle hvor dårlige banene er rundt omkring, hvor dårlig talentutvikling det er i Molde og hvor dårlig det er at Stabæk bruker så mange utlendinger. Og det er helt greit at han gjør det han gjør. Eliteserien er en sirkusarena, det er jeg ikke redd for å si. Og vi skal underholde, og det er Dag-Eilev Fagermo flink til. Han er litt som Tom Nordlie. Han byr på seg selv, sier Hjorth og fortsetter:

LES OGSÅ: – Vi kan ikke trylle hver gang

– Men når han går ut som han gjør, så må han også tåle å få det tilbake. Slik er fotballen, hevder Hjorth.

E-post

– Politiet måtte komme for å roe gemyttene?

– Det er for å sikre at noe galt ikke skjer. Der gjør vår sikkerhetsansvarlig det helt rette, mener Hjorth.

LES OGSÅ: Unødvendig straffe senket Stabæk

Overfor TV2 signaliserte Odd-treneren at klubben ville sende en e-post til Norges Fotballforbund (NFF) om hendelsen. Da Budstikka pratet med Hjorth mandag, hadde han ikke hørt noe, hverken fra Odd eller NFF.

- Ikke bra

Einar Håndlykke er direktør i Odd. Han sier at klubben vil reagere overfor Stabæk.

– Vi er ikke fornøyd med opplegget. Det går på sikkerheten og tryggheten til våre folk. Vi reagerer på at aggressive Stabæk-supportere kommer så nærmer vår buss. Hadde de vært 20 meter unna, hadde det vært greit. Men to meter unna, er ikke greit. Det er helt greit med engasjement og temperatur. Men det må ikke utarte, sier Einar Håndlykke som håper at Stabæk bedrer forholdene.